
Naše emocionalne reakcije crpe svoje značenje iz socijalnog konteksta u kome smo odrasli. Deca obogaćuju svoje emocionalno znanje u kontaktu sa agensima socijalizacije, a potom inkorporiraju to znanje u sopstvenu emocionalnu mapu koja će određivati karakter, intenzitet i trajanje njihovih emocija – tačnije -  da li će, kada, kako i pred kim ispoljiti određenu emociju. Ovaj proces naziva se socijalizacija emocija, u kome roditelji imaju najznačajniju ulogu. 
U  razvojno psihološkim istraživanjima, socijalizacija emocija je dobila na značaju u poslednjih desetak godina (Denham et al, 1997; Eisenberg et al, 1997; Saarni, 1997; Eisenberg et al, 2001). U ovim istraživanjima, socijalizacija emocija unutar porodice ispitivala se sa tri pozicije:

1. imitacija ponašanja roditelja kao modela

2. direktno podučavanje od strane roditelja 

3. nesvesni procesi identifikacije putem koga dete internalizuje uverenja, emocije i ponašanje roditelja

Neki autori prave razliku između  socijalizacijske instrukcije – ono što roditelji (ili drugi agensi socijalizacije) prezentuju detetu sa namerom da dete taj sadržaj usvoji; i socijalizacijske akvizicije - koja podrazumeva one sadržaje koje dete zaista internalizuje, a potom ispoljava u ponašanju (Ratner, Stettner, 1991, prema: Saarni, 1999). Drugim rečima, roditeljski uticaji se dele  na posredne i neposredne. Neposredni uticaji su namerni uticaji roditelja – najčešće direktnim podučavanjem (davanje uputstava za primerene načina izražavanja emocija, npr. reći  detetu da će povrediti osećaje devojčice ako se smeje zato što je pala). Posredni uticaji podrazumevaju  procese usvajanja načina na koje roditelji izražavaju i regulišu emocije. Tako emocionalna izražajnost roditelja može uticati i na sposobnost deteta da tumači i razume tuđe emocionalne reakcije, kao i na primereno upravljanje svojim emocijama, tj. emocionalnu regulaciju (McDowell, Parke, 2000). 
Iako se čini da se način na koji roditelji reaguju na emocionalne izraze svoje dece može podvesti pod širi pojam vaspitnog stila roditelja, istraživanja su pokazala da vaspitni stil ipak nije značajan prediktor dečijeg emocionalnog izražavanja (Gottman et al, 1996). Danas većina autora sugeriše da način na koji roditelj reaguje na emocionalni izraz svog deteta nije prost odraz nekog opšteg stila u procesu socijalizacije, već pre pitanje regulacije emocija kod samog roditelja (Eisenberg et al, 2001). 

Kada počinje proces socijalizacije emocija? Nepostojanje regulacije emocija nigde nije očiglednije nego u ponašanju malih beba, jer one neposredno izražavaju svoja emocionalna stanja. Obzirom da  kognitivni i lingvistički procesi nisu dovoljno razvijeni, novorođenče ima na raspolaganju jedino senzomotorne procese za regulaciju emocija (skretanje pogleda, sisanje palca, samostimulacija, itd.), tako da, tokom ranog detinjstva, roditelji igraju glavnu ulogu u regulaciji detetovih emocija (Greenberg, Snell,1997; Kopp,1989). Roditelji teše dete i na taj način regulišu njegove emocije. Kasnije dete razvija proces samoregulacije, počinje misliti o događajima te pronalazi razne načine njihove interpretacije, čime se samo umiruje. Dete praktično, u interakciji sa svojom okolinom uči da modifikuje svoje emocije kako bi uspešno funkcionisalo u društvu (Petrović 2005, 2007). Roditelji  podstiču i  kognitivne strategije prevladavanja refokusiranjem pažnje (kada je dete uznemireno, majka će mu odvratiti pažnju nekom interesantnom igračkom, što će dete kasnije samo činiti). Bebe koje su spremnije da distrahuju pažnju sa uznemiravajućeg stimulusa majke opisuju kao manje plašljive, manje sklone reakcijama besa i kao decu koja se lako uteše i smire (Berk, 2000). Roditelji podučavaju svoju devu i najjednostavnijim strategijama kontrole emocija ("izbroj do deset kad si ljut, pa onda reci"), a kao rezultat se kod dece javlja veština voljnog izazivanja nekog osećaja ili njegovog sputavanja i modifikacije u odgovarajućem trenutku.  Postupno, dete internalizuje te podele između emocija i postupaka: ono uči da se emocije mogu odeliti od ponašanja. Sazrevanjem se, dakle, javlja refleksivno iskustvo, ili meta emocionalno iskustvo. Takve misli su svesne refleksije emocionalnih reakcija, nasuprot jednostavnih percepcija osećaja. (Grolnick et al, 1999; Mayer, Salovey, 1997). Neki istraživači smatraju da su tipovi afektivne vezanosti povezani sa strategijama regulacije emocija. Na primer, smatra se da će sigurno vezano dete, čiji roditelji primereno i dosledno reaguju na njegove signale, naučiti da je u stresnim situacijama  prihvatljivo pokazivati emocije i aktivno tražiti pomoć i utehu drugih. Za razliku od toga, dete koje odrasta uz roditelje koji ne reaguju na njegove signale, naučiće da inhibira emocionalnu izražajnost kao i regulatorne strategije usmerene na druge ljude (Bridges, Grolnich, 1995). Na primer, majka koja dugo čeka pre nego što interveniše kada je dete ekstremno uznemireno pojačava rast intenzivnog distresa kod deteta (Thompson, 1994), što će dovesti so toga da će u budućnosti majka morati da ulaže veći napor kako bi umirila dete, kao i do toga da dete neće naučiti da se samo smiri. 

Kada je u pitanju emocionalna regulacija, cilj je dakle redukcija neprijatnih emocionalnih stanja. Nasuprot tome, koncept pravila izražavanja emocija je  interpersonalan po svojoj prirodi, jer  tada izmena emocionalnog odgovora ima socijalnu svrhu:  prikriti emociju koja je neodgovarajuća da bi se izbegla neprijatnost ili sprečila povreda osećanja učesnika interakcije  (Hubbard & Coie, 1994). Ovaj termin opisuje shvatanje da postoje situacije kada nije prikladno ili adaptivno izraziti emociju koju osećamo, odnosno, da postoje pravila kada i koju emociju treba ispoljiti, na koji način i  pod kojim  uslovima. (Saarni, 1999). Ova veština je veoma važna za socijalno funkcionisanje, obzirom da svaka kultura ima svoja (nepisana) pravila koja određuju kada, gde i kako je prikladno ispoljiti  određenu emociju. 
Uopšteno, ekspresija emocija obuhvata učenje sledećih specifičnih veština (Saarni, 1999):
· korišćenje gestova za izražavanje neverbalnih emocionalnih poruka u socijalnoj situaciji 

· empatijsko reagovanje na tuđe emocije

· izražavanje kompleksnijih emocija (stid, krivica, ponos) u odgovarajućim situacijama

· shvatanje da spoljna ekspresija emocije ne mora nužno odgovarati unutrašnjem emocionalnom stanju.
Već u prvim godinama života deca počinju da uče pravila izražavanja emocija. Ima mišljenja da se u  prvih nekoliko meseci života odojčad  na neki način ohrabruju da potiskuju negativne emocije, obzirom da majke često ispoljavaju pozitivna osećanja (sreća, interes, iznenađenje), a vrlo retko tugu ili bes. (prema: Berk, 2000).  Tako, na najranijem uzrastu, deca modifikuju emocionalni izraz zbog neke lične koristi i pojačavaju određene emocionalne ekspresije da bi privukli pažnju. (dete plače duže i intenzivnije nakon pada, da bi pridobilo majčinu pažnju). Ubrzo, oni nauče i da priguše određenu emociju i zamene je drugom (npr. da se smeškaju kada su anksiozni ili razočarani).  Sarnijeva (Saarni, 1999) je sprovela istraživanje u kojem je pitala decu za razloge prikrivanja emocija. Deca su odgovorila da prikrivaju svoje emocije da bi izbegli neprijatnost, da bi privukli pažnju,  izazvali sažaljenje ili dobili pomoć. Deca su smatrala da je prihvatljivo izražavanje pravih emocija neophodno u slučaju kada su emocije veoma intenzivne, kada su bolesni, ili kada veruju osobama kojima ih saopštavaju. Neki istraživači smatraju da se modifikacija emocija najčešće praktikuje: iz prosocijalnih razloga, (modifikovati emocionalni izraz da ne bi povredili druge); protektivnih (odbrambenih) razloga (zaštititi sebe od neprijatnih ili opasnih situacija) ili sa ciljem  pridržavanja socijalnih konvencija (socijalno poželjno ponašanje) (McDowell & Parke, 2000). Miler i Sperijeva su posmatrale svakodnevnu interakciju majki sa decom, i ustanovile da su majke, u skladu sa opšteprihvaćenim vrednostima u njihovoj zajednici, ohrabrivale svoju decu da izraze bes i agresivno ponašanje u situaciji samoodbrane (npr. kada drug u igri otme detetu igračku), ali ne i pod drugim okolnostima  (Miller, Sperry, 1987). 
Pravila izražavanja emocija uglavnom su istraživana u vezi sa negativnim emocijama. Zbog njihove averzivne prirode, roditelji su najčešće skloni korišćenju negativnih kontrolnih strategija (npr.kažnjavanje). Ova tendencija može biti povezana sa uverenjem roditelja da je ispoljavanje negativnih emocija uglavnom manipulativno ili štetno po dete, te roditelj pribegava kažnjavanju ili minimizaciji kao najbržim metodama stopiranja ove ekspresije (Eisenberg et al, 2001; Gottman, 1997). Korišćenje ovih negativnih metoda kontrole emocija u negativnoj je vezi sa socijalnom adaptacijom deteta (Cassidy et al, 1992; Eisenberg et al, 1992; Eisenberg et al, 1996) i sa smanjenom sposobnošću regulacije emocija (visok negativni afektivitet i slaba kontrola pažnje – Eisenberg, Fabes, 1994).   
Slično tome, stresne reakcije roditelja kao odgovor na ispoljavanje negativnih emocija deteta uzrokuje smanjenu opštu emocionalnu ekspresivnost i sposobnost prepoznavanja emocija (Eisenberg et al, 2001), kao i sposobnost prevladavanja averzivnih emocija i nižu emocionalnu kompetenciju (Denham et al, 1997). 
Tako Bak (Buck, 1984, prema: Jones et al, 2002) sugeriše da korišćenje ovih "nepodržavajućih" (nonsuportive) strategija u cilju kontrole averzivnih emocija kod deteta zapravo dovodi do toga da dete uči da potisne negativne emocije, što za posledicu ima povećanje negativnog emocionalnog stanja i anksioznosti, kao i učestalo korišćenje izbegavajućih strategija prevladavanja (Eisenberg et al, 1996). U nekim studijama je ustanovljeno da je korišćenje pomenutih strategija  povezano i sa socio-emocionalnim problemima u detinjstvu (Gottman et al, 1996), kao i sa nesigurno-izbegavajućim tipom afektivne vezanosti  (Cassidy, 1994). Nasuprot tome, podržavajuće strategije kao što su na problem ili na emocije usmerene reakcije ili ohrabrivanje izražavanja emocija su povezane sa socijalno i emocionalno kompetentnim ponašanjem deteta i dobrom socijalnom prilagođenošću (Field, 1994; Roberts, 1999; Roberts & Strayer, 1987), iako ovi rezultati nisu uvek konzistentni (Denham, Grout, 1993; Eisenberg et al, 1992).  
Prikaz instrumenta


 Skala roditeljskih reakcija na averzivne emocije deteta (CCNES: Coping with Children's Negative Emotions Scale – Fabes, Eisenberg, Bernzweig, 1990) se sastoji iz opisa 12 tipičnih situacija u kojima dete ispoljava negativne emocije (npr.zadirkivanje od strane vršnjaka; strah od primanja injekcije; anksioznost zbog mogućnosti da bude osramoćen pred celim razredom, itd). Sve opisane reakcije predstavljaju normativne ekspresije negativnih emocija za decu predškolskog i osnovnoškolskog uzrasta (Fabes et al, 2001). Opisane situacije uključuju sledeće averzivne emocije: bes, tuga, razočarenje, anksioznost, strah i stid. Za svaku od 12 situacija, roditelj na 7-stepenoj Likertovoj skali procenjuje koliko je verovatno da bi reagovao na jedan od 6 ponuđenih načina (1 - nikada ne bih ovako reagovao; 7- sigurno bih ovako reagovao):

1. Stresne reakcije roditelja – skala opisuje stepen u kome roditelj, u situaciji kada dete ispoljava neku od averzivnih emocija, i sam doživljava neku negativnu emociju ("Osećala bih se neprijatno i postiđeno zbog reakcije mog deteta")  

2. Kažnjavanje – reakcija roditelja usmerena na kontrolu i kažnjavanje ispoljavanja negativne emocije, čime roditelj izbegava suočavanje sa averzivnom emocijom svog deteta ("Rekla bih detetu da prestane ili će mu biti zabranjeno da ide napolje")

3. Podsticanje izražavanja emocija  - opisuje stepen u kome roditelj podstiče ili opravdava izražavanje negativnih emocija svog deteta ("Rekla bih detetu da je u redu plakati kada se osećaš tužnim")
4. Na emocije usmerene reakcije – opisuje strategije koje imaju za cilj da pomognu detetu da se oseća bolje (koje su usmerene na prevladavanje averzivnih emocija deteta – npr.– " Tešila bih ga i igrala se sa njim da mu skrenem pažnju sa uznemiravajućeg događaja") 
5. Na problem usmerene reakcije – stepen u kome roditelj pomaže detetu da reši problem koji je uzrokovao averzivnu emociju ili da se suoči sa stresorom ("Pomogla bih mu da smisli nešto što bi mu pomoglo da lakše zaspi")
6. Minimizacija – stepen u kome roditelj minimizira ozbiljnost situacije, umanjuju važnost problema ili negativne reakcije deteta ("Rekla bih mu da ne preteruje i da prestane da se ponaša kao beba").
Opisane strategije predstavljaju 6 subskala koje se sastoje od po 12 ajtema (12 različitih situacija). Za svaku od njih računa se poseban skor kao aritmetička sredina zbira skorova koji pripadaju određenoj podskali. 

Autori dozvoljavaju mogućnost korišćenja pojedinačnih subskala – naprimer samo skala koje reflektuju negativne reakcije roditelja: Kažnjavanje, Minimizacija i Stresne reakcije; ili pak, onih preostalih koje se mogu smatrati pozitivnim roditeljskim reakcijama: Na problem i emocije usmerene reakcije i Podsticanje izražavanja emocija (Fabes et al, 2001).  
